Tiltale for bedrageri efter straffelovens § 279, jf. § 89, ved under falske forudsætninger at have fået forurettede til at udbetale et større pengebeløb til tiltalte.
Ret: Retten på Bornholm (1. instans)
Faggruppe: Straffesag — Tilståelsessag
Sagsemner: Formueforbrydelser;
Strafferetlige sanktioner og andre foranstaltninger;

RETTEN PÅ BORNHOLM

Udskrift af dombogen

D O M

afsagt den 3. august 2021

Rettens nr. 1-389/2021
Politiets nr. 01LC-76141-05691-20

Anklagemyndigheden
mod
Tiltalte
CPR nr.

Denne sag er behandlet som tilståelsessag.

Retsmødebegæring er modtaget den 14. juni 2021.

Tiltalte er tiltalt for

Bedrageri efter straffelovens § 279, jf. § 89
ved på ukendt sted og tidspunkt i perioden fra den 25. oktober 2019 til den 30.
marts 2020, i strid med sandheden at have oplyst til Forurettede at tiltaltes far
var afgået ved døden, og at tiltalte havde brug for økonomisk bistand, til
blandt andet at kunne få udbetalt sin fars livsforsikring, hvorved tiltalte skabte
vildfarelse hos Forurettede, som tiltalte udnyttede, idet den havde virket
bestemmende for hendes handling, og han dermed uberettiget fik Forurettede
til at overføre 560.491 kr. til tiltaltes konti igennem 100 overførsler, hvorved
Forurettede led et tilsvarende formuetab.

Påstande

Anklagemyndigheden har nedlagt påstand om fængselsstraf.

Tiltalte har erkendt sig skyldig.

Forurettede har påstået, at tiltalte skal betale 560.491 kr. i erstatning

Tiltalte har erkendt erstatningspligten og erstatningskravets størrelse.

Sagens oplysninger

Tiltalte har forklaret, at han aldrig har mødt eller i øvrigt set forurettede

Std 75325



side 2

Forurettede, men at de lærte hinanden at kende på Tinder, hvor de skrev
sammen. De var ikke kærester. Det er korrekt, at han ad flere omgange,
velsagtens omkring 100 overførsler, har fået overført samlet omkring 560.000
kr. fra forurettede. De overførte beløb androg i størrelsesordenen 5-10.000 kr.
pr. gang. Der var nogle gange tale om flere overførsler samme dag.
Overførslerne fandt sted over en længere periode, og det er korrekt, at han
fortalte forurettede, at han havde brug for pengene, idet han afventede en
livsforsikring fra hans far, som var død, hvilket ikke var rigtigt. Han har ikke
nogle af de overførte beløb i behold, idet alt er anvendt på online-spil. Hans
korrespondance med forurettede ophørte, da hun ikke længere ønskede at
overføre penge til ham. Overførslerne fra forurettede til sigtede var ment som
lån. Sigtede erindrer, at forurettede på et tidspunkt fortalte ham, at hun havde
overført penge til ham fra sin erhvervskonto, og at hun på baggrund af
overførslerne ikke havde indberettet skat for 2019. Han er spilafhængig og har
forsøgt at få hjælp, men den tilbudte hjælp har ikke kunnet forenes med hans
arbejdsliv. Forurettede har været alt for naiv, når hun har overført så mange
penge til ham.

Tiltalte er tidligere straffet af betydning for denne sag, senest

ved Retten på Bornholms udeblivelsesdom af 3. april 2020 efter
straffelovens § 287, jf. § 279a

Kriminalforsorgen har undersøgt tiltaltes personlige forhold i en u§ 808-i
undersøgelse af 1. juli 2021, hvoraf fremgår blandt andet:

"Kriminalforsorgens konklusion:
Det er Kriminalforsorgens vurdering, at Tiltalte er egnet til at modtage
en hel eller delvis betinget dom med vilkår om samfunds-tjeneste,
hvortil det skal anbefales, at der fastsættes vilkår om tilsyn af
Kriminalforsorgen i prøvetiden.

Det er Kriminalforsorgens vurdering, at Tiltalte er egnet til at modtage
en hel eller delvis betinget dom, hvortil det skal anbefales, at der
fastsættes vilkår om 1 års tilsyn af Kriminalforsorgen.

Det anbefales, at der fastsættes et vilkår om, at Tiltalte skal undergive
sig hjælpeforanstaltninger i henhold til serviceloven.

Kriminalforsorgens begrundelse:
Det er Kriminalforsorgens vurdering, at der ikke i nærværende
personundersøgelse ses forhold der skulle pege på, at Tiltalte ikke vil
kunne gennemføre et beløb med samfundstjeneste, og han findes således
egnet til et sådant vilkår i fald der falder betinget dom herom. På
baggrund af Tiltaltes beskæftigelsesmæssige situation som indebærer
lange perioder ude og hjemme, vurderes det relevant at overveje en
længere længstetid for et eventuelt vilkår om samfundstjeneste.



side 3

På baggrund af kriminalitetens art samt at der ses gentagelser, skal det af
Kriminalforsorgen anbefales, at vedkommende undergives tilsyn af
Kriminalforsorgen i 1 år.

Det ses af nærværende personnundersøgelse, at Tiltalte har meget store
udfordringer som følge af sin spille afhængighed, og har et stort ønske
om at blive fri af sin ludomani. Således bør det endvidere anbefales at
der til en eventuelt betinget dom, fastsættes vilkår om behandling for
ludomani idet denne er direkte sammenhængende med kriminalitetens
art."

Rettens begrundelse og afgørelse

Tiltalte har uden forbehold erkendt sig skyldig. Tilståelsen støttes af de
oplysninger, der i øvrigt foreligger. Det er derfor bevist, at tiltalte er skyldig.

Straffen fastsættes til en tillægsstraf af fængsel i 1 år, jf. straffelovens § 279,
jf. § 285, jf. § 89.

Retten har ved straffens udmåling navnlig lagt vægt på både antallet af
deloverførsler og størrelsen af det samlede beløb, som bedrageriet omfatter,
måden hvormed tiltalte har formået forurettede til at overføre ham beløbene,
samt at bedrageriet har fundet sted over et længere tidsrum.

3 måneder af straffen skal fuldbyrdes nu. Resten af straffen skal ikke
fuldbyrdes, hvis tiltalte overholder de betingelser, som er angivet nedenfor, jf.
straffelovens § 64, jf. § 62 og § 63, jf. § 58, stk. 1. Tiltalte skal herunder
udføre samfundstjeneste i 150 timer.

Retten tager erstatningspåstanden til følge som nedenfor bestemt.

Thi kendes for ret:

Tiltalte skal straffes med en tillægsstraf af fængsel i 1 år.

3 måneder af straffen skal afsones nu. Resten af straffen skal ikke afsones,
hvis tiltalte overholder følgende betingelser:

1. Tiltalte må ikke begå noget strafbart i en prøvetid på 2 år fra endelig
dom.

2. Tiltalte skal inden for en længstetid på 1 år fra endelig dom udføre
ulønnet samfundstjeneste i 150 timer.

3. Tiltalte skal være under tilsyn af Kriminalforsorgen i 1 år.



side 4

4. Tiltalte skal efter Kriminalforsorgens nærmere bestemmelse undergive
sig behandling mod ludomani.

Tiltalte skal betale sagens omkostninger.

Tiltalte skal inden 14 dage til Forurettede betale 560.491 kr. med tillæg af
procesrente fra denne dom.

Dommer